V pripravovanom dvojdielnom filme chorvátskeho režiséra Lordana Zafranovića stvárni hlavnú postavu Pražskej jari 1968 Alexandra Dubčeka známy ruský herec Oleg Meňšikov. Informoval o tom slovenský producent Andrej Antonio Leca.
Meňšikov patrí v súčasnosti v Rusku k najobsadzovanejším hercom. Zahral si napríklad v oceňovaných filmoch režiséra Nikitu Michalkova Unavení slnkom (Утомлённые солнцем, 1994), a Sibírsky barbiér (Сибирский цирюльник, 1998).
Podľa scenára slovenského autora Karola Hlávku by mal filmy nakrútiť predstaviteľ "čiernej vlny" juhoslovanského filmu Lordan Zafranović, známy predovšetkým svojou trilógiou Okupácia v 26 obrazoch (Okupacija u 26 slika, 1978), Pád Talianska (Pad Italije, 1981) a Večerné zvony (Večernja zvona, 1988).
Obe snímky budú mapovať život Alexandra Dubčeka, jeho rodiny, ale aj udalosti v širokom geopolitickom kontexte 20. storočia.
Prvý film Dubček – Sloboda alebo smrť zachytáva obdobie rokov 1918 až 1956, začne sa v Chicagu a skončí v Moskve. Druhý s názvom Dubček – Ľudská tvár prevedie divákov udalosťami Pražskej jari, normalizačným obdobím a skončí v roku 1992 tragickou smrťou Alexandra Dubčeka.
Podľa už dávnejšie zverejnených informácií stvárni sovietskeho vodcu Leonida Brežneva francúzsky herec Gérard Depardieu. Úlohy umeleckého garanta projektu sa zhostil nemenej známy poľský režisér Krzysztof Zanussi.
Premiéra oboch pripravovaných filmov je naplánovaná na jar v roku 2021.
— Humanface.eu / Leca Production
POZRITE SI ĎALŠIE SPRÁVY
- Rakúsky spisovateľ Peter Handke získal najvyššie srbské štátne vyznamenanie
- Česká Federácia židovských obcí podala pre antisemitskú knihu trestné oznámenie
- Známe české vydavateľstvo Mladá fronta vyhlásilo platobnú neschopnosť
- Slovenské kníhkupectvá predávajú detskú protižidovskú knihu z obdobia nacizmu
- Porota tohtoročnej ceny Anasoft litera vyhlásila desiatku nominovaných titulov
- Literárna súťaž Medziriadky vstúpila do svojho 11. ročníka s novými pravidlami
- Vo veku 78 zomrel slovenský spisovateľ, prekladateľ a publicista Pavel Vilikovský
- Americká kníhkupecká sieť Amazon stiahla z predaja knihy s nacistickou tematikou
- Kniha slovenského autora Alfréda Wetzlera Čo Dante nevidel bude mať filmovú podobu
- Rasovo pestré knižné obálky od Barnes & Noble problém s diverzitou nevyriešia
- Maďarským učiteľom a spisovateľom sa nepáčia nové učebné plány literatúry
- Tohtoročnú Cenu Karla Čapka získa český esejista a prekladateľ Václav Jamek